Rikunarita-ORG/Wikinium huggingface dataset:
# Ευρωπόλ

Ευρωπόλ| Γενικές πληροφορίες |
| --- |
| Σύσταση | 1  Οκτωβρίου 1998 |
| Έδρα | Χάγη |
| Ιστότοπος | Επίσημος ιστότοπος |
| δεδομένα () |

Παλαιό λογότυπο
Η **Ευρωπόλ** (αγγλικά: *European Police Office*, **Europol**), όπως αποδίδεται στην ελληνική, είναι η υπηρεσία πληροφοριών σε ζητήματα εγκληματικής φύσης της Ευρωπαϊκής Ένωσης. Έχοντας ασυλία από δικαστικές διώξεις, η Ευρωπόλ τέθηκε σε πλήρη λειτουργία στην 1 Ιανουαρίου 1999.

Η ίδρυση της Ευρωπόλ ξεκίνησε σαν ιδέα στη δεκαετία του 1980 μεταξύ αστυνομικών οργανώσεων της Ευρώπης και έφθασε να συμφωνηθεί επίσημα πλέον στην Συνθήκη του Μάαστριχτ το 1992, και να ισχύει από τον επόμενο χρόνο, τον Νοέμβριο του 1993. Η υπηρεσία άρχισε περιορισμένες αποστολές ως η *Μονάδα (δίωξης) Ναρκωτικών της Ευρωπόλ*. Στις 3 Ιανουαρίου 1994 το Πρωτόκολλο της Ευρωπόλ επικυρώθηκε από όλα τα κράτη μέλη της ΕΕ και άρχισε να ισχύει από τον Οκτώβριο του ίδιου έτους.

Η Ευρωπόλ χειρίζεται τους πόρους της (περίπου 410 υπάλληλους και 90 διοικητές) από την έδρα της στη Χάγη. Το μέγεθος της Ευρωπόλ δείχνει ότι συνεργάζεται με πολλές άλλες αστυνομικές υπηρεσίες, κατά τμήματα Χωρών μελών, το καθένα με έναν υπάλληλο ή μια ομάδα, και με κύριο καθήκον να διευκολύνει τις δραστηριότητες της Ευρωπόλ.

Από το 2007 η Ευρωπόλ δρα σε όλα τα 27 κράτη μέλη της ΕΕ, συμπεριλαμβάνοντας τη Βουλγαρία και τη Ρουμανία οι οποίες ήδη ήταν μέλη του Ευρωπόλ πριν γίνουν μέλη της ΕΕ τον Ιανουάριο του 2007. Αυτό έγινε και με μερικά κράτη της κεντρικής Ευρώπης τα οποία έγιναν μέλη της ΕΕ το 2004, αλλά είχαν γίνει μέλη του Ευρωπόλ το 2002 για να κάνουν πιο σταδιακή τη διαδικασία εισχώρησης στην ΕΕ και την μετακίνηση πληθυσμών.

## Παραπομπές

## Εξωτερικοί σύνδεσμοι

* Επίσημος ιστότοπος
# Ξενοφοβία

**Ξενοφοβία** (από τις λέξεις *ξένος* + *φόβος*) είναι η έντονη αντιπάθεια, προκατάληψη ή επιφυλακτικότητα απέναντι σε άτομα με διαφορετική εθνική ταυτότητα ή καταγωγή.

## Μορφές ξενοφοβίας

### Κοινωνική

Αυτή η μορφή ξενοφοβίας εκδηλώνεται προς:

* Μετανάστες, οι οποίοι δεν ανήκουν στην κοινωνία της χώρας στην οποία μεταναστεύουν.
* Μια φυλή, η οποία έγινε μέρος της κοινωνίας μιας χώρας μέσω πολεμικών κατακτήσεων.

Η κοινωνική ξενοφοβία μπορεί να οδηγήσει σε εχθρικές και βίαιες αντιδράσεις, όπως η μαζική απέλαση ξένων, το πογκρόμ ή η γενοκτονία.

### Πολιτιστική

Η ξενοφοβία έχει και πολιτιστική έννοια, αφού όλοι οι πολιτισμοί δέχθηκαν ξένες επιρροές στην κουλτούρα τους. Ένα παράδειγμα είναι οι ξένες λέξεις που χρησιμοποιούνται σε μια εθνική γλώσσα (π.χ. οι αγγλικές λέξεις που έχουν ενσωματωθεί στην ελληνική γλώσσα). Αυτό συνήθως δεν οδηγεί σε επιθετικότητα κατά των μεταναστών, αλλά μπορεί να οδηγήσει σε πολιτικές εκστρατείες για "*γλωσσικό καθαρισμό*", δηλ. για διαγραφή των ξένων λέξεων από τη γλώσσα.

## Παραπομπές
# Τζιχαντισμός

Η μαύρη σημαία του τζιχάντ, όπως χρησιμοποιείται από τους τζιχαντιστές ενόπλους από τα τέλη της δεκαετίας του 1990.
Ο **Τζιχαντισμός** (επίσης γνωστό ως **τζιχαντιστικό κίνημα** ή **κίνημα του τζιχάντ**) είναι μια έννοια αναφερόμενη στο κοράνι, η οποία θεωρεί ότι οι μουσουλμάνοι έχουν καθήκον να μεταδώσουν τη μουσουλμανική θρησκεία με τη βία ή χωρίς τη βία. Το τζιχάντ σημαίνει στην Αραβική, (αγώνας, πάλη, μάχη), στην ουσία σημαίνει οποιαδήποτε σύγκρουση η οποία προκαλείται για λόγους αρχής ή πίστης, και συχνά μεταφράζεται ως *ιερός πόλεμος*.

Ο Τζιχαντισμός είναι η ιδεολογία των Μουτζαχεντίν (ενόπλων πολεμιστών) και των Ισλαμιστών τρομοκρατών, ενώ αυτή η ιδεολογία άκμασε από τα τέλη του 20ου αιώνα και έπειτα. Από την δεκαετία του 1990 αντιπροσωπεύεται από την τρομοκρατική οργάνωση Αλ Κάιντα, το Μέτωπο Άλ Νούσρα, ενώ το τελευταίο διάστημα η οργάνωση Ισλαμικό Κράτος, που δρα στη Συρία και το Ιράκ, ακολουθεί ακόμα πιο ριζοσπαστικές μεθόδους με αποτέλεσμα να θεωρείται πιο ακραία και από την Αλ Κάιντα.

Οι τζιχαντιστές θεωρούν ως εχθρούς τους τους Χριστιανούς, τους Εβραίους, τους Παγανιστές, τους Αθέους, τους Ινδουιστές, τους Βουδιστές και άλλες διαφορετικές θρησκευτικές ομάδες, ενώ σε κάποιες περιπτώσεις, όπως στο Συριακό Εμφύλιο Πόλεμο, στρέφονται εναντίον των Σιιτών μουσουλμάνων και των Αλεουιτών. Ειδική μεταχείριση επιφυλάσσεται για όσους ομολογούν πίστη σε μια θεία αποκάλυψη, ιδιαίτερα για τους Χριστιανούς και τους Εβραίους, οι οποίοι έχουν την επιλογή είτε να ασπασθούν το Ισλάμ ή να υποταχθούν στην Ισλαμική κυριαρχία και να καταβάλλουν κεφαλικό και έγγειο φόρο. Αν απορριφθούν και οι δύο αυτές επιλογές, τότε κηρύσσεται τζιχάντ.

Η κραυγή *Allah Akbar*, που σημαίνει *Ο Θεός είναι ο μέγιστος, Θεός μοναδικός, ο μόνος μέγας* ακούγεται από τη φωνή του μουεζίνη, όταν καλεί σε προσευχή από τον μιναρέ. Είναι επίσης η κραυγή των επιτιθέμενων μουσουλμανικών στρατευμάτων ή των τρομοκρατών που γίνονται καμικάζι αυτοκτονίας.

## Δείτε επίσης

* Τζιχάντ

## Παραπομπές

## Εξωτερικοί σύνδεσμοι

* Οι τρελοί του Θεού , *Ορίζοντες*, Mega
# Οικολογική τρομοκρατία

Η οικολογική τρομοκρατία είναι ένας αμφιλεγόμενος όρος που χρησιμοποιείται για να περιγράψει τις πράξεις βίας που γίνονται εναντίον των ανθρώπων και των περιουσιών τους, για περιβαλλοντικούς και οικολογικούς λόγους. Το FBI έχει ορίσει την *οικολογική τρομοκρατία* ως την «*χρήση ή την απειλή χρήσης βίας εγκληματικής μορφής εναντίον αθώων ανθρώπων ή της ιδιοκτησίας αυτών από μια περιβαλλοντική ομάδα για περιβαλλοντικούς-πολιτικούς λόγους, ή, βία η οποία μπορεί να είναι στοχευμένη σε ένα κοινό πέραν του στόχου, συνήθως συμβολικής φύσης»*. Από το 2003 μέχρι το 2008, το FBI κατέγραψε φθορά περιουσιών από οικολογικούς τρομοκράτες, αξίας 200 εκατομμυρίων δολαρίων.

## Παραπομπές

## Περαιτέρω ανάγνωση

* Gagliano Giuseppe, *Problemi e prospettive dell'ecologia radicale e dell'ecoterrorismo* (Aracne Press, 2012)
* Govern, Kevin (2009). «Agroterrorism and Ecoterrorism: A Survey of Indo-American Approaches Under Law and Policy to Prevent and Defend Against the Potential Threats Ahead». *Fl. Coastal L. Rev.* **10**: 223–261. Αρχειοθετήθηκε από το πρωτότυπο στις 2015-06-10.  Ανακτήθηκε στις 2015-06-23.

## Εξωτερικοί σύνδεσμοι

* Πολυμέσα σχετικά με το θέμα  Οικολογική τρομοκρατία στο Wikimedia Commons
# Περιβαλλοντισμός

Ο **περιβαλλοντισμός** είναι ένα πολιτικό και ηθικό κίνημα που επιδιώκει να βελτιώσει και να προστατεύσει την ποιότητα του φυσικού περιβάλλοντος μέσω αλλαγών σε περιβαλλοντικά επιβλαβείς ανθρώπινες δραστηριότητες, μέσω της υιοθέτησης μορφών πολιτικής, οικονομικής και κοινωνικής οργάνωσης που θεωρούνται απαραίτητες για σωστή μεταχείριση του περιβάλλοντος από τους ανθρώπους, και μέσω της επανεκτίμησης της σχέσης της ανθρωπότητας με τη φύση.

"The Blue Marble" είναι η διάσημη φωτογραφία της Γης που τραβήχτηκε στις 7 Δεκεμβρίου 1972, από το πλήρωμα του διαστημικού σκάφους Apollo 17 στο δρόμο προς τη Σελήνη, σε απόσταση περίπου 29.000 χιλιομέτρων από την επιφάνεια της Γης. Δείχνει την Αφρική, την Ανταρκτική και την Αραβική Χερσόνησο.Συνήθως κατατάσσεται σε δύο βασικές κατηγορίες: σε ανθρωποκεντρικό και σε βιοκεντρικό περιβαλλοντισμό. Ο ανθρωποκεντρισμός εστιάζει κυρίως στις αρνητικές επιπτώσεις που έχει η υποβάθμιση του περιβάλλοντος στους ανθρώπους και στα ενδιαφέροντά τους, συμπεριλαμβανομένων των ενδιαφερόντων τους για την υγεία, την αναψυχή και την ποιότητα ζωής. Αντίθετα, ο βιοκεντρισμός ισχυρίζεται ότι η φύση έχει μια εγγενή ηθική αξία που δεν εξαρτάται από το αν είναι χρήσιμη για τα ανθρώπινα όντα, και είναι αυτή η εγγενής αξία που δημιουργεί άμεσα τις υποχρεώσεις προς το περιβάλλον.

Στην ουσία του, ο περιβαλλοντισμός είναι μια προσπάθεια εξισορρόπησης των σχέσεων μεταξύ των ανθρώπων και των διαφόρων φυσικών συστημάτων από τα οποία εξαρτώνται με τέτοιο τρόπο ώστε όλα τα συστατικά να έχουν έναν κατάλληλο βαθμό βιωσιμότητας. Τα ακριβή μέτρα και τα αποτελέσματα αυτής της ισορροπίας είναι αμφιλεγόμενα και υπάρχουν πολλοί διαφορετικοί τρόποι για την έκφραση περιβαλλοντικών ανησυχιών στην πράξη. Ο περιβαλλοντισμός και οι περιβαλλοντικές ανησυχίες συχνά αποτυπώνονται από το πράσινο χρώμα.

## Παραπομπές
# Αλεξάντρ Εβαρίστ Φραγκονάρ

| Αλεξάντρ Εβαρίστ Φραγκονάρ |
| --- |
|  |
| Όνομα στη μητρική γλώσσα | Alexandre-Évariste Fragonard (Γαλλικά)  |
| Γέννηση | 26  Οκτωβρίου 1780 Γκρας |
| Θάνατος | 11  Νοεμβρίου 1850 και 10  Νοεμβρίου 1850 Παρίσι |
| Τόπος ταφής | Κοιμητήριο της Μονμάρτρης |
| Χώρα πολιτογράφησης | Γαλλία |
| Ιδιότητα | γλύπτης, ζωγράφος και σχεδιαστής |
| Τέκνα | Théophile Fragonard |
| Γονείς | Ζαν Ονορέ Φραγκονάρ |
| Κίνημα | Troubadour style |
| Καλλιτεχνικά ρεύματα | Troubadour style |
| Σημαντικά έργα | Fontaine du Marché-aux-Carmes |
| Υπογραφή |
|  |
|  Σχετικά πολυμέσα |
|

Ο **Αλεξάντρ-Εβαρίστ Φραγκονάρ** (*Alexandre-Évariste Fragonard*, 1780-1850) ήταν Γάλλος καλλιτέχνης.

## Ζωή

Γεννήθηκε στις 26 Οκτωβρίου 1780 στο Γκρας της γαλλικής Ριβιέρας. Ήταν γιος του φημισμένου Γάλλου ζωγράφου Ζαν Ονορέ Φραγκονάρ και της Μαρί Αν Ζεράρ και έλαβε την καλλιτεχνική του μόρφωση δίπλα στον πατέρα του αλλά και στον ζωγράφο Ζακ-Λουί Νταβίντ. Ξεκίνησε να παρουσιάζει από νεαρή ηλικία τα έργα του στο καλλιτεχνικό Σαλόνι του Παρισιού, δραστηριότητα που συνέχισε ως το 1842. Υπήρξε πολύπλευρος καλλιτέχνης καθώς ασχολήθηκε με τη ζωγραφική, την γλυπτική, την ιχνογραφία, την σκηνογραφία, την χαρακτική και την αρχιτεκτονική.

Τα έργα του έχουν ως κύρια θεματολογία σκηνές από την αρχαιότητα και την γαλλική ιστορία και είναι ενταγμένα στη γοτθική τεχνοτροπία, βασιζόμενα στην κίνηση και στο παρουσιαζόμενο με ασυνήθιστα χρώματα φως. Ο Φραγκονάρ δημιούργησε πολλούς πίνακες για λογαριασμό του ανακτόρου των Βουρβόνων και του Λούβρου. Πέθανε στις 10 Νοεμβρίου 1850 στο Παρίσι όπου κατοικούσε μόνιμα.

## Έργα

* Επαναστατική επιτροπή (1797).
* Οι εντοιχισμένοι (αρχές 19ου αιώνα).
* Η πολιορκία της Πτολεμαΐδας (β' τέταρτο 19ου αιώνα).
* Λεπτομέρεια από ζωοφόρο σε έπαυλη της Μασσαλίας, έργο του Φραγκονάρ.

## Παραπομπές